दीक्षा ने देखा कि जिन घरों में एलपीजी या बॉयोगैस की सुविधा थी वो लोग भी इनका ज्यादा इस्तेमाल नहीं करते थे, क्योंकि एक तो इन सुविधाओं को हासिल करने के लिये गांव वालों को पैसे चुकाने होते थे वहीं दूसरी ओर एलपीजी को दूर दराज से लेकर आना काफी मुश्किल काम था। इसलिए यहां की महिलाएं ज्यादातर लड़की जलाकर ही चूल्हे का इस्तेमाल करती थीं। भले ही इसके इस्तेमाल में तमाम दिक्कतें थीं, बावजूद खाना बनाने का उनका काम मुफ्त में ही हो जाता था। तब दीक्षा ने ऐसे चूल्हे पर काम किया जिसमें दो स्टोव थे। इनमें से एक में एलपीजी या दूसरे ईंधन से खाना पकाया जा सकता था, जबकि दूसरे स्टोव में लकड़ी के जरिये खाना पकाने की सुविधा भी थी। इसमें एक पाइप लगा होता था जो घर के बाहर निकलता था ताकि चूल्हे से पैदा होने वाला धुंआ घर से बाहर चला जाये। इसके अलावा खाना पकाने के लिये चूल्हे में पहले जितनी लकड़ियों का इस्तेमाल होता था वो अब घटकर आधा रह गया था। इतना ही नहीं चूल्हे से निकलने वाले धुंए के कारण बर्तन भी कम काले होने लगे, इससे पानी के इस्तेमाल में बचत होने लगी। इतना ही नहीं इन चूल्हों के इस्तेमाल से वनों की कटाई पर भी असर पड़ा। सबसे बड़ी बात ये थी कि बिना धुँए के चूल्हा होने से महिलाओं के स्वास्थ्य पर भी असर पड़ने लगा और उनको सांस संबंधी बिमारियों से भी छुटकारा मिलने लगा।